ລາວກຽມສ້າງຕັ້ງກົມຕໍາຫລວດລົດໄຟ
ເມື່ອທ້າຍອາທິດຜ່ານມານີ້, ທ່ານຮອງລັດຖະມົນຕີກະຊວງປ້ອງກັນຄວາມສະຫງົບ ພົນຕີ ກົງທອງ ພົງວິຈິດ ໄດ້ເປັນປະທານກອງປະຊຸມປືກສາຫາລືການກະກຽມສ້າງຕັ້ງກົມຕໍາຫລວດລົດໄຟ ຕາມຂໍ້ຕົກລົງຂອງລັດຖະມົນຕີກະຊວງປ້ອງກັນຄວາມສະຫງົບ ກໍຄືທິດຊີ້ນໍາຂອງລັດຖະບານ ເພື່ອຕອບສະໜອງຄວາມຮຽກຮ້ອງຕ້ອງການຂອງໜ້າທີ່ການເມືອງໄລຍະໃໝ່, ໂດຍສະເພາະວຽກງານປ້ອງກັນຄວາມສະຫງົບໃຫ້ມີປະສິດທິພາບ, ຫລັງຈາກໂຄງການກໍ່ສ້າງທາງລົດໄຟລາວ-ຈີນຈະສໍາເລັດໃນປີ 2021 ຈະມາເຖິງນີ້.
ກອງປະຊຸມ, ໄດ້ຜ່ານຂໍ້ຕົກລົງຂອງລັດຖະມົນຕີກະຊວງປ້ອງກັນຄວາມສະຫງົບວ່າດ້ວຍການແຕ່ງຕັ້ງຄະນະຮັບພິຊອບຄົ້ນຄວ້າການສ້າງຕັ້ງກົມຕໍາຫລວດລົດໄຟ, ໂດຍແມ່ນທ່ານພົນຕີ ກົງທອງ ພົງວິຈິດ ເປັນຫົວໜ້າຄະນະດັ່ງກ່າວ, ເພື່ອເຮັດໜ້າທີ່ເກັບກໍາຂໍ້ມູນ, ສ້າງບົດວິພາກ, ໂຄງຮ່າງການຈັດຕັ້ງ, ການບັນຈຸບຸກຄະລາກອນ, ເຄື່ອງໝາຍວິຊາສະເພາະ, ເຄື່ອງແບບ ແລະ ແຜນວຽກຕ່າງໆ ຕາມລະບຽບການ ແລະ ຂັ້ນຕອນ, ໂດຍໃຫ້ແລກປ່ຽນບົດຮຽນກັບບັນດາປະເທດເພື່ອນມິດ ແລະ ສາກົນ ໃນການຄຸ້ມຄອງວຽກງານນີ້ສໍາເລັດຕາມກໍານົດ ແລະ ເຄື່ອນໄຫວມີປະສິດທິຜົນ.